#STOP STALKING

Selvbiografi

Forfatterskabet.dk

#STOP STALKING

Sådan håndterer du en stalker

Af Eydis Dali

© Forlaget Forfatterskabet.dk 2018

1. udgave, 1. oplag 2018

ISBN: 978-87-999064-8-2

Omslag & layout: www.monsreneandersen.com

Redaktør: Søren Ellemose

Forlaget Forfatterskabet.dk

Alle rettigheder forbeholdes. Mekanisk, elektronisk, fotografisk og anden gengivelse eller kopiering fra denne bog eller dele deraf er kun tilladt efter forudgående skriftlig aftale med forlaget. Undtaget herfra er korte uddrag til brug i anmeldelser samt kopiering på institutioner eller virksomheder, der har indgået aftale med Copydan Tekst & Node, og kun inden for de rammer, der er nævnt i aftalen.

www.forfatterskabet.dk

#Forfatterens tak

Hvert år udsættes over 100.000 danskere for stalking. Dette er kun toppen af isbjerget. Under overfladen påvirkes også ofrenes familie, børn og ægtefælle.

Bogen er dedikeret til alle, som er eller har været udsat for stalking. I er ikke alene!

En stor tak til min datter, som var nærmeste vidne til denne forfærdelige periode i mit liv. Hun har skrevet med på et kapitel om, hvordan pårørende oplever stalking. Hun er min inspiration, og hun giver mig lyst til at være et bedre menneske hver dag. Hun er årsagen til, at jeg skrev denne bog. Jeg håber, at hun sammen med så mange kvinder som overhovedet muligt kan gøre brug af mine erfaringer, så de aldrig accepterer vold af nogen art, hverken fysisk eller psykisk.

En stor tak til Dansk Stalking Center, som tog imod mig med anerkendelse og gav mig den hjælp, som jeg så desperat havde brug for.

Eydis Dali

#DERFOR DENNE BOG

Jeg er offer for stalking.

Dette har været et sandt mareridt for mig – et mareridt, som kom snigende og som stadig forfølger mig.

Jeg kunne ikke se advarselssignalerne, selvom de var der lige fra starten af forløbet. Det ved jeg nu, fordi jeg er kommet ud på den anden side.

Jeg lod ikke min stalker vinde. Jeg har kæmpet mig fri af det kvælende favntag, som min stalker langsomt, men sikkert, trak ned over mig.

Jeg ville gerne tro på det bedste i mennesker, og i starten var stalkeren charmerende, maskulin og tiltrækkende. Det hele ændrede sig dog hurtigt, og det gik op for mig, at jeg havde mødt en af „hverdagens psykopater“.

Stalkeren infiltrerede mit netværk, mens han udsatte mig for stalking med forfølgelse og overvågning. Stalkingen blev et fysisk og psykisk overgreb.

Hvorfor kontaktede du ikke politiet?

Det spørgsmål er jeg tit blevet stillet. Måske tænker du det også, når du læser disse linjer.

Sandheden er, at jeg kontaktede politiet tidligt i forløbet og bad om hjælp. Men stalkingen fortsatte alligevel. Jeg måtte finde en anden udvej.

Jeg har forsøgt at gøre fortællingen så kronologisk som muligt, sådan som begivenhederne fandt sted. Men du vil som læser opleve at blive taget lidt frem og tilbage i tiden, fordi det er vigtigt, at du mærker, hvordan det er at være offer for stalking.

Alle stalkingbegivenhederne noterede jeg i et log-skema, som er udarbejdet af Dansk Stalking Center i samarbejde med politiet. Log-skemaet letter politiets arbejde og hjælper dem i risikovurderingen af stalkeren. Som stalkingudsat er bevisbyrden min.

Log-skemaet kan du finde bagerst i bogen. Det krævede et stort arbejde, som virkede temmelig uoverskueligt, mens stalkingen stod på. Men nu er jeg glad for at have lavet det.

I et stalkingforløb bliver der i gennemsnit involveret 21 andre mennesker. De vil alle have hver deres forskellige oplevelse af stalkingen. Nogle af dem vil mene, at det er helt vildt, sindssygt og forfærdeligt, og andre vil mene, at det ikke er så slemt, og enkelte vil opfatte stalkingen som smigrende og romantisk.

Jeg har ændret nogle relationer og navne for at beskytte dem, som ufrivilligt er inddraget i denne fortælling.

Dette er min historie.

#DE 18 RØDE FLAG

Et rødt flag er et advarselssignal, som jeg burde have set.

Et signal om, at manden i mit liv ikke var, som jeg troede.

Hver for sig er de røde flag ikke voldsomt alarmerende.

Tilsammen danner de billedet af en psykopat.

Rødt flag #1: Offerrollen

Jeg oplevede flere gange, at min stalker påtog sig offerrollen – også før stalkingen begyndte.

Vores første telefonsamtale efterlod mig med en underlig fornemmelse. Denne selvstændige, virksomhedsdrivende mand på halvtreds år med to velfungerende døtre i gymnasiet og en søn på universitetet ringede en dag flere gange med korte mellemrum, således at jeg følte mig nødsaget til at besvare opkaldet midt under en middag, hvor det ikke var passende.

Han sagde meget beklagende, at han havde haft en hård og forfærdelig dag.

Jeg tænkte med det samme, at der måtte være sket noget ubehageligt, som ikke plejede at ske. Men nej, han var bare træt af sine kunder.

Jeg blev ret forbavset, og det undrede mig. Han ville have, at jeg skulle have ondt af ham, som om han var et offer.

Allerede her startede den psykiske vold, stille og roligt, næsten helt ubemærket.

Rødt flag #2: Spirituskørsel

Flere gange fortalte han mig skrækhistorier, hvor han gav andre skylden for sin egen opførsel.

En dag ville han gerne fortælle mig noget, som kun han og hans yngste datter kendte til.

Han fortalte, at han havde mistet sit kørekort og fået en dom for spirituskørsel. Han forklarede videre, at det var hans datters skyld, fordi hun ringede til ham om natten og ville hentes fra byen.

Han satte sig bag rattet med en høj alkoholpromille og blev standset af politiet på vejen.

Politimanden, som anholdt stalkeren, sagde, at hvis han var havnet i samme situation som stalkeren, så ville han også vælge at køre beruset efter sin datter. Det var i hvert fald, hvad stalkeren fortalte mig.

Jeg sagde ikke noget, da jeg kunne se på stalkeren, at han troede på sin egen historie, som for mig – i bedste fald lød usandsynlig.

Rødt flag #3: Dømt for vold

Han fortalte, at han også havde en voldsdom på sin straffeattest og at denne episode heller ikke var hans skyld. Igen påtog han sig offerrollen.

Han var kommet gående ned ad en gade i København, da nogle unge mænd gik hen mod ham. Da de skulle passere hinanden, spurgte de unge mænd, om han kunne undvære en cigaret, men det kunne han ikke. Herefter eskalerede det.

Han ville ikke fortælle andet, end at dette møde endte meget voldeligt, og at han efterfølgende var blevet uskyldigt dømt for vold.

Rødt flag #4: Ar efter fysisk vold

Stalkeren har et ar omkring sine ribben. Han var ret ked af arret, og det var absolut ikke noget han var stolt af, sagde han.

Han fortalte, at han en stille aften havde gået sig en tur og var kommet forbi et diskotek i byen. Her blev han pludselig og helt umotiveret stukket med en kniv mellem ribbenene.

Igen var han det uskyldige offer helt uden ansvar for det som skete.

Min papmoster bemærkede og kommenterede hans øjenbryn, der var fyldt med arvæv. Hun spurgte, om han havde fået flækket sine øjenbryn? Han bekræftede, og hun sagde, at hun selv havde fået et øjenbryn flækket og derfor kunne se det.

Det var åbenbart kun mig som undrede sig over, hvordan og hvorfor det var sket?

Rødt flag #5: Usund økonomi

Stalkeren havde en særdeles destruktiv, spontan og uansvarlig adfærd i forhold til sin egen økonomi.

Han fortalte, at han havde købt et par jeans til fire tusinde kroner, som han slet ikke havde råd til. Han fortrød sit køb allerede få timer efter, men han havde taget mærket af, så han kunne ikke returnere dem.

For nogle få år tilbage havde han indfriet sin pensionsopsparing, fordi han pludselig havde lyst til at købe en lejlighed i udlandet, fortalte han.

De havde flyttet cirka en gang om året fra hans børn var helt små. Døtrene, som stadig var hjemmeboende, var meget trætte af at flytte så ofte. De var også kede af, at de ikke kunne få de ting, stalkeren havde lovet dem i de gode økonomiske tider – ting som kørekort og Rolex ure.

Rødt flag #6: Tester for jalousi

Han blev ret desperat og utilfreds en aften, hvor han oplevede, at jeg ikke var jaloux anlagt.

Vi var ude på en festlig restaurant med flere venner og veninder. Han hev den ene kvinde efter den anden op at danse, mens han nøje observerede min reaktion.

Han blev vred, da jeg ikke reagerede med jalousi.

Dette forsøg gentog han den sidste aften, vi var ude sammen. Jeg oplevede det som pinligt og ville gerne have højere tanker om denne „voksne“ mand.

Rødt flag #7: Kontrol af din tid

Stalkeren ignorerer en middagsaftale, som var arrangeret længe inden vores første møde. Det var en middag, som jeg havde forpligtet mig til at deltage i sammen med mine kollegaer.

Jeg mindede ham om aftalen flere gange, men alligevel arrangerede han selv en middag hjemme i sin lejlighed samme aften. Han forventede, at jeg ville dukke op hjemme hos ham og aflyse min oprindelige aftale til fordel for ham.

Jeg fik en meget dårlig mavefornemmelse, da han under middagen i en besked til mig skrev „jeg troede, du prioriterede anderledes“.

Jeg blev forbavset og faktisk også vred, fordi han gav mig følelsen af, at det var mig, der havde gjort noget forkert.

Rødt flag #8: Skøre ekspartnere

Stalkeren havde et anstrengt forhold til sin ekskone.

Dette er et af de vigtigste røde flag.

Det bør altid betragtes som et advarselssignal, hvis tidligere partnere bliver omtalt som skøre, forfærdelige, onde, uøkonomiske og lignende.

Jeg forstod senere, at alle de grimme ting han fortalte om ekskonen, i virkeligheden var en opremsning af hans egne negative kvaliteter, som han ville bidrage med i et forhold.

Rødt flag #9: Manglende empati

Indirekte fortalte han mig om sin manglende empati, loyalitet og mulig accept af utroskab.

Hans ældste datter havde slået op med sin kæreste, fordi han havde været hende utro på en udlandsrejse med skolen. Han havde svigtet hende og misbrugt hendes tillid og loyalitet.

Stalkeren skulle senere holde en påskefrokost. Dagen før frokosten fortalte han mig, at han havde inviteret datterens utro kæreste med, fordi han syntes, at han var en flink fyr. Datteren havde været modvillig, men hendes far fik overtalt hende til at acceptere det.

Jeg fortryder inderligt, at jeg deltog i den frokost, og jeg havde rigtig ondt af hende, fordi hendes egen far ikke så noget problem i, at hun havde været udsat for utroskab.

Der skulle hele tiden ske noget, han var aldrig tilfreds med at slappe af derhjemme om aftenen og se en film.

Han tog mig med til en fødselsdagsfest. Det var teenageren i huset, som havde fødselsdag og stalkeren kendte forældrene. Det var så pinligt, da det for mig blev tydeligt, at vi ikke var inviterede, man faktisk crashede en fest.

„Så er der gratis mad!“ sagde stalkeren til mig. Jeg mærkede den akavede stemning, men det gjorde stalkeren ikke. Lignende oplevelser havde jeg haft to gange tidligere – så ville jeg ikke mere.

Rødt flag #10: Alt skal gå stærkt

Han havde travlt med at komme videre med vores forhold. Han spurgte mig over en middag om jeg var tryg. Mens jeg trak vejret ind for at spørge lidt ind til hans spørgsmål, svarede han selv positivt på spørgsmålet.

Det var underligt, men jeg blev faktisk lettet over, at jeg ikke selv behøvede at svare, så jeg tænkte bare over det i stedet for.

Jeg havde tidligere fortalt ham, at tryghed var noget jeg søgte i et forhold. Og nu var det som om han forsøgte at bringe vores forhold til et sted ude i fremtiden, hvor der var lang vej endnu.

Selvom han måske følte sig tryg, var der for meget foruroligende i hans opførsel og udsagn, som hele tiden gjorde mig mere og mere utryg.

Han fortalte mig, at han og en ven havde lavet et væddemål om, hvem der blev den første til at ændre sin status på Facebook fra „single“ til „i forhold“. Jeg spurgte ham om, hvad præmien til „vinderen“ var? Det havde han ikke lige tænkt over, og han havde intet svar. Det virkede meget utroværdigt for mig.

Rødt flag #11: Ynkelige vaner

Han udviste ofte en destruktiv adfærd, som gav mig et indtryk af, at han var villig til at øve skade på sig selv for at få opmærksomhed.

Kort forinden det hele forvandlede sig til stalking, sad jeg sammen med min veninde, Charlotte, på en restaurant. Han kom hen til vores bord og fortalte, at han var begyndt at ryge igen efter tyve år, mens han higede efter, at jeg skulle synes det var synd for ham.

Det var åbenlyst for mig, at han tidligere i sit liv var blevet belønnet for at udvise destruktiv adfærd.

Venner og bekendte havde ondt af ham. Det kunne jeg ikke, fordi formålet med vores samvær var, at han skulle være min bedre halvdel. Ikke blot en bekendt, jeg kunne trøste og have ondt af.

Rødt flag #12: Kontrol på Facebook

Da vi mødte hinanden, havde vi omkring fem fælles venner på Facebook. Kort tid efter var der over halvtreds fælles venner. Jeg blev meget forbavset, da jeg opdagede det.

Han havde aktivt tilføjet en stor del af mine venner og anmodet om venskab med en del færinger og andre, han aldrig havde mødt. Personer, som jeg ikke selv har nogen kontakt med i dag, udover at være venner på Facebook. Han skrev en række beskeder til mine familiemedlemmer uden at have mødt dem og uden at drøfte det med mig først.

Det var ubehageligt for mig at blive konfronteret med det, da han fortalte mig om det efterfølgende.

Jeg følte skam og syntes det var pinligt, men jeg forsøgte alligevel at se positivt på det. Nu forstår jeg, at det var et forsøg på at overtage mit netværk og holde styr på mig.

Udover det postede han meget på Facebook, han kunne nærmest ikke have en oplevelse sammen med mig uden, at den skulle annonceres på Facebook, og dette fortsatte han med selv efter, at jeg udtrykkeligt gjorde ham opmærksom på, at jeg ikke ønskede det.

Rødt flag #13: Vold og sex

Det var en stille forårsmorgen på Strandvejen, og vi havde lige haft sex. Han var meget tændt og nævnte, at han havde nogle ting han gerne ville prøve seksuelt sammen med mig – endnu et rødt flag, som jeg overså.

Dog fandt jeg det underligt, at han havde behov for at eksperimentere med avanceret sex allerede to måneder inde i forholdet. De gange vi havde været intime sammen kunne tælles på en hånd.

Han gik ud i køkkenet for at lave kaffe. Da jeg stod i døråbningen til soveværelset kom han hen imod mig og ville holde om mig.

Vi holdt lidt om hinanden og pludselig trykkede han til og klemte mig. Jeg kunne høre mine ribben lave en uhyggelig knæklyd.

Jeg blev chokeret, og han gav slip og gik væk fra mig uden at sige noget. Jeg gik langsomt hen til ham og sagde, at han skulle være forsigtig med mig, da jeg var lavet af tyggegummi. Det sagde jeg for at afdramatisere situationen, og for at prøve at underminere alvoren i, hvad der lige var sket.

Det føltes for mig som om han var besat, som om han ville have mig ind i sin krop – hvor han ville have fuld kontrol over mig.

Det var kun en forsmag på, hvad der skulle komme, hvis jeg havnede i et forhold med ham. Det er jeg slet ikke i tvivl om nu, og jeg betragter mig selv som meget heldig.

Hans eneste kommentar til episoden kom syv dage efter, hvor smerterne havde taget så meget til, at hele mit kropssprog skreg, at jeg var i smerter. Han sagde blot „jeg kan se du har smerter“. Ellers ikke noget. Heller ikke undskyld.

Ti dage senere var smerterne så store og ulidelige for mig, at jeg var nødt til at kontakte skadestuen. Jeg fortalte sygeplejersken i telefonen, at jeg havde så store smerter, at jeg var bange for at smerterne ville standse min vejrtrækning.

Stalkeren kørte mig til skadestuen. Mens jeg ventede på at komme ind til en læge, kørte han i Netto for at handle.

Lægen kunne ikke gøre andet for mig end at konstatere brækkede ribben, et voldsomt tryk på den ene lunge, som havde forårsaget en mindre punktering – og give mig smertestillende tabletter. Det var det voldsomme tryk på min lunge, som gav mig de voldsomme smerter ved vejrtrækning. Jeg skulle dog alligevel det næste stykke tid fylde lungerne op med ilt, når jeg trak vejret, selvom det gjorde ondt. Dagen efter begyndte det heldigvis hurtigt at gå bedre.

De brækkede ribben føltes som en hemmelighed. Da jeg fortalte min veninde Kamilla om episoden, gjorde jeg det på den mest positive måde, jeg overhovedet kunne.

Helt ubevidst beskyttede jeg stalkeren. Jeg gav mig selv skylden for hans brud på mine ribben. Jeg forsøgte, alt hvad jeg kunne, at vende det til noget positivt.

Men det var det ikke, og det bliver det aldrig.

Rødt flag #14: Hidsigt temperament

En dag vi hurtigt skulle hente noget i min lejlighed, parkerede vi bilen ulovligt, velvidende om risikoen for en parkeringsbøde. Vi tog chancen.

Da vi kom ud igen, var der en parkeringsbøde på bilruden. Stalkeren tog tilløb til et raserianfald, så jeg skyndte mig at tage parkeringsbøden, lagde den i min taske og forklarede, at den skulle jeg nok betale.

Alt sammen for at undgå anfaldet.

Stalkeren dæmpede sig og begyndte i stedet at grine og var yderst velfornøjet med min plan med bøden.

Rødt flag #15: Lav intelligens

En af hans venner fortalte mig, at stalkeren var sød, men ikke den skarpeste kniv i skuffen. Det bekymrede mig, og en alarmklokke gik i gang. Det var måden, han sagde det på – lidt som en advarsel.

Jeg fortalte dette til min veninde Malene i al fortrolighed.

På trods af det fik jeg en vred besked fra stalkeren om, at han nok skulle finde ud af, hvem den ven var.

Som for mange andre i min omgangskreds, så masede stalkeren sig ind på Malene, og hun faldt til sidst for hans insisterende manipulationer.

Rødt flag #16: Vredesudbrud

En morgen tog vi til brunch i selskab med hans yngste datter.

Hun var meget forvirret over, at det var mig som skulle køre bilen. Stalkeren havde kort forinden fortalt mig, at det kun var mig og hans datter, som kendte til hans frakendelse af kørekortet og spiritusdommen. Det var dog tydeligt, at hun ikke kendte noget til den historie.

Vi når frem til destinationen, hvor der var mange mennesker. Nogle af dem var i gang med at pakke deres bil, så jeg ventede til jeg kunne køre forbi og ind på parkeringspladsen.

Som vi stod der og ventede, brød stalkeren ud i et vredesudbrud. Han kastede sin venstre arm hen over rattet og slog i hornet, så menneskerne sprang væk fra indkørslen.

Jeg bad ham straks om at stoppe, og jeg forsøgte at vinke undskyldende til menneskerne udenfor.

Rødt flag #17: Retten til omsorg

Stalkeren følte sig berettiget til forkælelse og god behandling alle steder.

Han forventede altid, at han ville blive sørget for og opvartet. Han blev voldsomt utilfreds, da han en enkelt gang skulle betale en fælles taxatur ind til byen. Dette beklagede han over for mig nogle timer senere og dikterede, at jeg nu kunne sørge for bord og drikkevarer på diskoteket.

Jeg kom ikke med nogen bemærkning, men betalte fremover for de fleste ting. Også den sidste nat, hvor hans opførsel blev helt og aldeles uacceptabel for mig.

Rødt flag #18: Overdreven interesse

Han udviste en stor og unormal interesse i mig, og han omtalte andre, som om de også havde en enorm interesse i mig. Jeg oplevede det som meget kunstigt.

Da jeg talte om, at jeg skulle undersøge hvordan og hvorledes jeg skulle komme på arbejde med bussen fra min nye lejlighed, fortalte han, at han og hans datter havde kørt forbi busstoppestedet og hele busruten. De havde undersøgt det hele for mig. Det var så mærkeligt. Jeg havde på det tidspunkt ikke engang selv undersøgt, hvilket busnummer jeg skulle tage. Det virkede lidt som om de var forældrene og jeg var barnet, som skulle alene afsted med bussen på sin første skoledag.

En anden gang havde jeg talt om at få lagt et par bukser op. Da udtalte han sig – på sin ældste datters vegne – at hun enormt gerne ville ordne det for mig. Jeg tror ikke, at han hverken havde aftalt eller drøftet det med hende på noget tidspunkt. Jeg havde kun mødt hende én enkelt gang. Det var underligt – det var for meget.

Der findes andre typer af røde flag i et forhold med en stalker. Og stalking udtrykkes gennem forskellige adfærdsformer.

Adskilt kan hver enkelt handling og aktivitet virke uskyldig og harmløs.

En person kan sagtens have et par af de røde flag, uden at det er årsag til, at du skal forlade ham eller stemple ham som stalker. Men jo flere røde flag, desto større er risikoen for, at noget er helt galt.

Hold øje med de røde flag i dit forhold og brug gerne veninder eller kammerater til at diskutere om du ser syner, eller om de også oplever det samme som dig.